Ifølge anklageskriftet blev sømmet populært sagt jokket i bund, da en 34-årig mand var på køretur i Gug i en potent Mercedes GL 500, som nu står til at blive konfiskeret. Baggrunden er, at han ifølge politiet optrådte groft uforsvarligt på en køretur i Gug 7. oktober 2021 ved middagstid. Det fremgår af sagen, at den 34-årige kørte i en Mercedes GL 500 og blev målt til at køre 128 kilometer i timen i området omkring gaden Vedbæk, hvor højeste tilladte hastighed er mindre end det halve – nemlig 60 kilometer i timen. Ulovlig overhaling Ikke nok med det. Han er samtidig tiltalt for at have overhalet to biler højre om, da han kom blæsende med mere en den dobbelte hastighed af det tilladte. På toppen af det hele havde den 34-årige heller ikke lov til at køre i bilen. Han er nemlig også tiltalt for brugstyveri af bilen ved at have brugt den uberettiget. Det fremgår ikke af sagens oplysninger, hvem bilens ejer er, og om det er en, som den tiltalte har en relation til. Uanset hvad så hænger den potente Mercedes i en tynd tråd. Politiets anklager i sagen lægger nemlig op til konfiskation af bilen i forbindelse med retssagen. Det fremgår ikke før sagens start, hvad manden siger til anklagerne om den vanvittige køretur i Gug.

Opsummering:
En aalborgenser bliver tiltalt for vanvidskørsel, når han efter planen sætter sig på anklagebænken i Retten i Aalborg mandag.